b'\n_START_ARTICLE_\nTradicijska medicina\n_START_PARAGRAPH_\nTradicijska medicina (ponekad pod nazivom narodna medicina) predstavlja zbroj znanja, vje\xc5\xa1tina i praksi utemeljenih na teorijama, vjerovanjima i iskustvima specifi\xc4\x8dnim za odre\xc4\x91enu kulturu. Ona mogu biti obja\xc5\xa1njiva ili ne obja\xc5\xa1njiva, a zajedni\xc4\x8dka im je svrha odr\xc5\xbeavanje zdravlja, bilo da se radi o metodama prevencije, dijagnostike, pobolj\xc5\xa1avanja ili odr\xc5\xbeavanja zdravstvenoga stanja u slu\xc4\x8daju fizi\xc4\x8dke ili mentalne bolesti. Tradicijska medicina \xc4\x8desto se stavlja u kontrast prema modernoj medicini kao znanosti utemeljenoj na dokazima. Ukoliko se odre\xc4\x91ena tradicijska medicina koristi u kulturi u kojoj nije izvorno nastala, smatra se dijelom komplementarne ili alternativne medicine._NEWLINE_Obuhva\xc4\x87a medicinske sustave koji su se sustavno razvijali kroz generacije razli\xc4\x8ditih dru\xc5\xa1tava prije modernog doba medicine. Tradicijske metode lije\xc4\x8denja su primjerice  biljne metode, ajurveda, unani, drevna iranska medicina, islamska medicina, tradicijska kineska medicina, akupunktura, muti, Ifa, i druga medicinska znanja sa svih krajeva svijeta. Znanstvena disciplina koja se bavi prou\xc4\x8davanjem tradicijske medicine je medicinska antropologija ili etnomedicina.\n_START_SECTION_\nZna\xc4\x8dajke hrvatske tradicijske medicine\n_START_PARAGRAPH_\nGlavnim obilje\xc5\xbejem koje tradicijsku medicinu kao medicinski sustav razlikuje od biomedicine smatra se usmenost jer je tradicijska medicina preno\xc5\xa1ena s generacije na generaciju usmenim putem. Me\xc4\x91utim, kroz prijenose su u sustav uno\xc5\xa1ena i znanja iz pismenih izvora i biomedicine.  U Hrvatskoj su znanja tradicijske medicine ostala sa\xc4\x8duvana u ljekaru\xc5\xa1ama. Tradicijsku su medicinu kroz povijest u najve\xc4\x87oj mjeri prou\xc4\x8davali lije\xc4\x8dnici, tek je u novije doba ona promatrana kao medicinski sustav iz perspektive medicinske antropologije. U 19. stolje\xc4\x87u dogodio se nagao rast medicinske znanosti zbog \xc4\x8dega se tradicijska medicina u ve\xc4\x87oj mjeri udaljila od slu\xc5\xbebene medicine. Me\xc4\x91utim, neki su dijelovi toga sustava dalje vrednovani i prou\xc4\x8davani - lije\xc4\x8denje ljekovitim biljem, te narodna kirurgija.\n_START_SECTION_\nIscjelitelji\n_START_PARAGRAPH_\nMedicinsku su pomo\xc4\x87 u pro\xc5\xa1losti ljudi u Hrvatskoj tra\xc5\xbeili od osoba u svojoj neposrednoj okolini koje za to nisu bile stru\xc4\x8dno osposobljene. Naj\xc4\x8de\xc5\xa1\xc4\x87e su to bile starije \xc5\xbeene iz mjesta (seoske babe, babe vra\xc4\x8dare), pripadnici vjerskih institucija (sve\xc4\x87enici ili hod\xc5\xbee), te brija\xc4\x8di i kova\xc4\x8di.  Me\xc4\x91u prve poznate iscjelitelje pripadaju vra\xc4\x8devi, osobe upu\xc4\x87ene u okultna znanja i magijske vje\xc5\xa1tine, \xc5\xa1to su koristili, izme\xc4\x91u ostaloga, i za lije\xc4\x8denje. Iz srednjovjekovnih statuta dalmatinskih gradova mo\xc5\xbee se i\xc5\xa1\xc4\x8ditati kako su se vra\xc4\x8danjem u to doba bavili podjednako mu\xc5\xa1karci i \xc5\xbeene, a sama je aktivnost nazivana herbaria. \xc5\xbdene koje su se bavile takvim postupcima bile su poznate pod nazivima vje\xc5\xa1tica, vi\xc5\xa1\xc4\x87ica, \xc4\x8darobnica, \xc4\x8dernica, tvarnica, vilenica i sl.  U Istri se vjerovalo kako mo\xc4\x87 lije\xc4\x8denja imaju krsnici . Posebnu kategoriju iscjelitelja predstavljali su barbiri, prvenstveno kao osobe koje su se bavile pu\xc5\xa1tanjem krvi (barbirenjem ili \xc5\xa1refanjem). Lije\xc4\x8denjem su se u pro\xc5\xa1losti bavili i mjesni kova\xc4\x8di, ra\xc5\xa1ljari ili radijestezisti, narodni kirurzi, a do modernoga doba zadr\xc5\xbeali su se namje\xc5\xa1ta\xc4\x8di kostiju (namika\xc4\x8di, ramla\xc4\x8di, ravna\xc4\x8di, kostolomci).\n_START_SECTION_\nMetode lije\xc4\x8denja\n_START_PARAGRAPH_\nMetode kojima su se koristili bile su travarstvo, kori\xc5\xa1tenje ljekovitih pripravaka razli\xc4\x8ditoga podrijetla, izazivanje poba\xc4\x8daja, lije\xc4\x8denje povreda kostiju i i\xc5\xa1\xc4\x8da\xc5\xa1enja, va\xc4\x91enje kamenaca, operacije mrene, pu\xc5\xa1tanje krvi, va\xc4\x91enje zuba, te vjerske metode lije\xc4\x8denja - gatanje, molitve, zapisi, itd. Lijekovi su naj\xc4\x8de\xc5\xa1\xc4\x87e bili biljnoga podrijetla, u razli\xc4\x8ditim oblicima - \xc4\x8daja, svje\xc5\xbee iscije\xc4\x91enoga soka, kuhanih pripravaka, zatim u obliku ulja, umo\xc4\x8dene u rakiju, ili su se dijelovi biljke stavljali na mjesto na koje bi trebali djelovati. _NEWLINE_Osim lijekova biljnog podrijetla, kori\xc5\xa1teni su i lijekovi \xc5\xbeivotinjskog podrijetla (med, masti, mlijeka, sirevi, \xc4\x8ditave \xc5\xbeivotinje ili njihovi dijelovi, njihov izmet ili urin). Kao sredstvo lije\xc4\x8denja mogle su poslu\xc5\xbeiti i tvari ljudskoga podrijetla - maj\xc4\x8dino mlijeko, menstrualna krv, mokra\xc4\x87a, izmet, znoj, slina. Kori\xc5\xa1teni su i lijekovi mineralnoga podrijetla - razli\xc4\x8dito kamenje i kristali, te voda.'